Taru Tuukkanen

Taru Tellervo Tuukkanen (s. 30. joulukuuta 1977 Helsinki) on pelaajauransa vuonna 2025 lopettanut suomalainen koripalloilija. 192-senttinen ja 10-vuotiaana koripallon pelaamisen aloittanut Tuukkanen on Torpan Poikien kasvatti ja pelasi urallaan Yhdysvalloissa yliopistojoukkueessa ja sen jälkeen kaudesta 2001–2002 lähtien Euroopassa. Yliopistouransa jälkeen vuonna 2001 Tuukkanen varattiin ensimmäisenä suomalaisena WNBA:han. Suomen maajoukkueessa hän pelasi 165 maaottelua ja teki niissä 2 523 pistettä, jolla hän on Suomen naisten kaikkien aikojen toiseksi paras Lea Hakalan jälkeen.
Yliopistoura.
Tuukkanen pelasi ja opiskeli vuosina 1997–2001 Xavierin yliopistossa Cincinnatissa, Ohiossa. Päättäessään opintonsa hän oli joukkueensa kaikkien aikojen tilastossa toisena pisteissä (1 785) ja kolmantena levypalloissa (857). Vuosina 2000 ja 2001 Tuukkanen varattiin "Atlantic 10" -konferenssin tähdistöön. Kaudella 2000–2001 Tuukkanen teki Xavierin yhden kauden ennätykset pisteissä (648) ja levypalloissa (287). Vuonna 2009 Tuukkanen valittiin Xavierin yliopiston urheilun Hall of Fameen.
WNBA-seura New York Liberty varasi Tuukkasen vuoden 2001 varaustilaisuudessa neljännellä kierroksella numero 57. Sopimusta joukkueen kanssa ei kuitenkaan tullut joten seuraavaksi kaudeksi Tuukkanen siirtyi Euroopan ammattilaiskentille.
Ura Euroopassa 2001–.
Vuodesta 2001 lähtien Tuukkanen on pelannut Euroopassa. Kaudella 2001–2002 hän pelasi Ranskassa Caláisin joukkueessa. Seuraavaksi kaudeksi Tuukkanen siirtyi Espanjaan jossa hän on sen jälkeen pelannut useissa eri joukkueissa.
Kesken kauden 2005–2006 Tuukkanen siirtyi Espanjan kakkosliigassa pelaavaan Extrugasaan. Ensimmäisen ottelunsa uudessa seurassaan hän pelasi tammikuun lopussa 2006. Kauden päätteeksi joukkue nousi pääsarjaan. Tuukkanen jatkoi Extrugasassa myös kaudella 2006–2007. Joukkueessa pelasi myös Reetta Piipari jonka kanssa Tuukkanen pelasi tehokkaasti yhdessä jo Xavierin yliopistojoukkueessa.
Kesällä 2007 Tuukkanen oli lainalla jordanialaisessa Orthodox Jordania -joukkueessa Arabian seurojen mestaruusturnauksessa Marokon Rabatissa. Kaudella 2007–2008 Tuukkanen pelasi Espanjassa Gran Canarian joukkueessa ja kesäkuussa 2008 hän siirtyi italialaiseen Phard Napoli -seuraan. Joulukuussa 2008 hän siirtyi Espanjaan Extrugasan joukkueeseen. Kesäksi 2009 Tuukkanen palasi Suomeen ja ToPon naisten joukkueen apuvalmentajaksi. Syksyllä 2009 hän ei pelannut koripalloa äitiysloman vuoksi. Tammikuussa 2010 hän solmi naisten SM-sarjassa pelaavan Peli-Karhujen kanssa loppukauden pituisen sopimuksen ja saavutti samalla ensimmäisen henkilökohtaisen mitalinsa naisten SM-sarjassa. Kesällä 2011 Tuukkanen teki sopimuksen Espanjan pääsarjaan nousseen Zamoran kanssa. Kahden Espanjassa vietetyn kauden jälkeen Tuukkanen palasi Suomeen ja Kotkaan kaudeksi 2013–2014. Kausi päättyi hopeamitaliin, Catzin viedessä jälleen mestaruus. Kesällä 2014 Tuukkanen solmi sopimuksen Hyvinkään Pontevan kanssa.
Tuukkanen synnytti loppuvuodesta 2015 ja pelasi vuodenvaihteessa viisi ottelua Espanjan pääsarjaa Gran Canarian joukkueessa. Helmikuun 2016 alussa hän palasi Hyvinkään Pontevaan ja johdatti joukkueen finaaleihin saakka. Tuukkanen joutui pettymään jo kolmannen kerran, kun jälleen Catz vei mestaruuden nenän edestä. Tuukkasen johdolla Ponteva kuitenkin saavutti seuran ensimmäisen sm-mitalin. Seuraavalla kaudella Tuukkanen saavutti Pontevan kanssa himoitsemansa Suomen mestaruuden lyömällä Espoo Unitedin Martinhallissa ratkaisevassa viidennessä ottelussa. Kauden päätteeksi Tuukkanen palkittiin Naisten Korisliigan Vuoden pelaajaksi ja finaalien arvokkaimmaksi pelaajaksi.
Kuukausi mestaruuden voittamisen jälkeen julkistettiin Tuukkasen jatkavan Pontevassa. Joulukuussa 2017 hän solmi lyhyen määräaikaisen sopimuksen espanjalaisseura Mann Filter Zaragozan kanssa. Tuukkanen palasi Pontevan paitaan tammikuun lopulla 2018. Kausi päättyi pronssimitaliin.
Kaudella 2018–2019 Tuukkanen saavutti Pontevan joukkueessa jälleen SM-pronssia. Kaudella 2019–2020 hän edusti Forssan Alkua, mutta tuo kausi keskeytettiin koronavirusepidemian vuoksi. Kaudella 2020–2021 Tuukkanen saavutti SM-hopeaa Tapiolan Hongan joukkueessa ja oli Korisliigan torjuntatilaston ykkönen 1,47 torjunnalla ottelua kohden.
Tuukkanen edusti vuodesta 2021 lähtien Torpan Poikia. Hän saavutti SM-pronssia kaudella 2021–2022, SM-hopeaa kausilla 2022–2023 ja 2024–2025, sekä voitti Suomen-mestaruuden kaudella 2023–2024. Mestaruuskaudella hän oli Korisliigan syöttötilastossa kolmas 5,18 syötöllä ottelua kohden. Saavutuksiin kuului myös Suomen cupin voitto kaudella 2022–2023.
Hän lopetti pitkän kilpapeliuransa toukokuussa 2025. Kauden 2024-2025 Koripalloliiton palkitsemistilaisuudessa hänet palkittiin Vuoden pelaajana.
Maajoukkueura.
Tuukkanen pelasi ensimmäisen naisten maaottelunsa 4. huhtikuuta 1998 Saksaa vastaan. 4. tammikuuta 2009 hän pelasi 93:nnen aikuisten maaottelunsa ja teki ottelussa Isoa-Britanniaa vastaan 16 pistettä ylittäen 1 500 maaottelupisteen rajan. Samalla hän nousi 1 515 pisteellään Suomen naisten koripallomaajoukkueen kaikkien aikojen pistetilastossa toiseksi Lea Hakalan jälkeen, joka pelasi maajoukkueurallaan 251 aikuisten maaottelua ja teki 4 139 pistettä. Tuukkasen piste-ennätys maajoukkueessa on 30 pistettä ottelussa Sloveniaa vastaan vuonna 2004.
Tuukkanen on pelannut naisten maajoukkueessa 165 ottelua sekä lisäksi neljä ottelua 22-vuotiaiden maajoukkueessa ja kolme ottelua 20-vuotiaiden maajoukkueessa. Hän oli myös mukana Suomen koripallojoukkueessa Universiadeissa Etelä-Korean Daegussa syksyllä 2003.
Yksityiselämä.
Tuukkasella on mies ja kaksi tyttöä. Perhe asuu Munkkiniemessä Helsingissä ja Tuukkanen on toiminut kiinteistönvälittäjänä vuodesta 2020.